АҞӘА, абҵара 19 – Sputnik, Сариа Кәарцхьиаԥҳа. Аимҳәа иаҿагыло алаҵа аҟаҵара ахыркәшамҭахь инеиит ҳәа Sputnik иазеиҭарҳәеит Аԥсны агәабзиарахьчареи асоциалтә хьчареи рминистрра апресс-маҵзураҿы.
Иазыԥхьагәаҭан алаҵаҟаҵара жьҭаарамзеи ԥхынҷкәынмзеи имҩаԥгахоит ҳәа, аха уажәазы ауааԥсыра активла алаҵаҟаҵара рҽаладырхәит азы иаагоу алаҵа нҵәарц егьагым.
"Ари иаҳнаҭоит агәрагара ачымазара аҿкра уадаҩхарым ҳәа. Иҟалоит уажәшьҭан иаҭахханы иҟалар еиҭахгьы иаагар", - азгәарҭеит аминистрраҿы.
Аимҳәа иаҿагыло алаҵа Аԥсны амҩаԥгара иалагеит 2019 шықәса жьҭаарамзазы. Ареспубликахь иааргеит 15 000 рҟынӡа лаҵа – хԥани ԥшьбани зеилазаара ыҟоу. Аҵыхәтәантәи еиҳа иҿыцу, аимҳәа аштаммқәа ԥшьба хызҽуа ҳәа иԥхьаӡоуп.
Алаҵаҟаҵара алшоит ареспублика аполиклиникақәеи ахәышәтәырҭақәеи зегьы рҿы хәыда-ԥсада.
Иара убас шәаԥхьар ҟалоит: